Die toneel skets die sentrale karakter, Soho Eckstein, in sy kenmerkende strepiespak, waar hy mistroostig en kop geboë voor die kaggel in twee feitlik leë kamers staan – ’n belangrike oomblik in die ontwikkeling van die film se tema, aangesien dit die eerste keer is dat Soho in isolasie verskyn.
Uie kan uitgetrek word as die blare begin vergeel en verlep. Laat dit baie goed in die son uitdroog voordat jy dit op ’n koel, droë plek ophang. As die bêreplek te warm is (soos onder ’n motorhuis-sinkdak), sal die uie te gou weer begin uitloop.
Nugter weet hoekom rape (Brassica rapa) nog nooit gewild was in Suid-Afrikaanse huistuine nie, want dis baie voedsaam en veelsydig met ’n sterk, neutagtige smaak.
Afhangende van die variëteit kan jy enigiets van 30-90 dae later begin oes. Die knolle moet omtrent so groot soos ’n gholfbal wees en die wit vleis sal ’n rooierige skynsel aan die bokant kry.
Die saad is baie fyn en moet in die vroeglente sowat 1 cm diep gesaai word op ’n plek waar dit genoeg son sal kry. Hou die grond klam en plant die saailinge sowat 15-20 cm uitmekaar wanneer dit groot genoeg is (dit groei ook goed in potte).
Patats (Ipomoea batatas) is nie geskik vir klein tuine nie omdat die ranke wyd uitsprei (en selfs as grondbedekkers kan diens doen), maar ’n mens kan wel vir die plesier daarvan een in ’n groot pot plant.
Maak jou eie patatrank: Koop ’n gesonde patat by die supermark, plant dit en hou die grond klam. Die ranke loop vinnig uit, en binne twee maande kan jy steggies sny van die lote se bopunte. Sorg dat daar minstens drie ogies vir onder die grond en twee vir bo die grond is. Sny die stingel net onder die vyfde ogie af en sorg vir sowat 2,5 cm bo die boonste ogie. Maak die grond goed nat en plant die ranke die volgende dag minstens 60 cm uitmekaar. Dit sal binne drie weke begin groei.
Patats kan teen einde Mei versigtig met ’n graaf uitgelig word. Laat dit in die son uitdroog en bêre dit op ’n koel, droë plek. ’n Paar peste en plae het ’n oog op knolgroente – van slakke, skoenlapperruspes en snywurms tot wortel- en selderyvlieë, donsskimmel en vele meer. Gesels met jou kwekery oor organiese plaagdoders en lees meer in die boek Kweek jou eie groente en kruie deur Mariénne Uys. Om sukses te behaal met enige soort knolgroente moet die grond deeglik voorberei word, verkieslik in die seisoen voordat die saad gesaai word óf minstens twee maande voor die tyd.
Beet kan van die vroeë lente tot in die herfs gesaai word. Saai dit regstreeks in die voorbereide beddings in rye wat sowat 20 cm uitmekaar is.
Week die beetsaad eers vir sowat twee uur in warm water voordat dit gesaai word. Dit sal help om die saad vinniger te laat ontkiem.
Hou die grond klam totdat die saadjies ontkiem het. As die plantjies te dig opkom, kan hulle uitgedun word tot sowat 8 cm uitmekaar.
Moenie die beet plant in beddings wat onlangs met kraalmis bemes is nie. Beet verkies grond wat nie te ryk is nie. Hulle hou ook nie van grond waar ’n ander groentesoort onlangs suksesvol gekweek is nie.
Oes beet net deur dit aan die blare uit die grond te trek, óf gebruik ’n tuinvurk om dit versigtig uit te lig.
Verwyder die blare met ’n vinnige draaibeweging sowat 3-5 cm bo die knolle. Los die kort steeltjies net so aan die knol omdat dit sal keer dat die beet “bloei” en hulle dieprooi kleur verloor wanneer dit gekook word.